Το **Αλβανικό Φασιστικό Κόμμα** (αλβανικά: Partia Fashiste e Shqipërisë‎ ή PFSh) ήταν φασιστική οργάνωση που δραστηριοποιήθηκε κατά τη διάρκεια του Β΄ Παγκοσμίου Πολέμου με ονομαστική εξουσία στην Αλβανία από το 1939, όταν η χώρα κατακτήθηκε από την Ιταλία, μέχρι το 1943, όταν η Ιταλία συνθηκολόγησε με τους Συμμάχους. Στη συνέχεια, η Αλβανία πέρασε υπό γερμανική κατοχή και το Φασιστικό Κόμμα αντικαταστάθηκε από τη Φρουρά της Μεγάλης Αλβανίας.

Ιστορία
-------

### Ίδρυση

Στις 25 Μαρτίου 1939, ο Ιταλός δικτάτορας Μπενίτο Μουσολίνι απέστειλε στον Αλβανό βασιλιά Ζογ Α΄ τελεσίγραφο με το οποίο απαιτούσε την αποδοχή ενός ιταλικού στρατιωτικού προτεκτοράτου στην επικράτεια της χώρας του. Όταν ο Ζογ αρνήθηκε την αποδοχή του τελεσιγράφου, οι Ιταλοί εισέβαλαν στις 7 Απριλίου και τον εκθρόνισαν. Στη συνέχεια, ο Ζογ εγκατέλειψε τη χώρα. Αργότερα, οι Ιταλοί επανίδρυσαν το αλβανικό κράτος ως προτεκτοράτο του Βασιλείου της Ιταλίας.

Στις 11 Απριλίου, ο Ιταλός Υπουργός Εξωτερικών Γκαλεάτσο Τσιάνο ζήτησε από ομάδα γνωστών Αλβανών να «προτείνουν» τη δημιουργία του Αλβανικού Φασιστικού Κόμματος. Μέχρι το τέλος Απριλίου, η κυβέρνηση της Ιταλίας ενέκρινε τη δημιουργία του κόμματος. Στις 23 Απριλίου, ο γραμματέας του Ιταλικού Φασιστικού Κόμματος Ακίλε Σταράτσε, συνοδευόμενος από δύο ιταλικά πολεμικά πλοία, έφτασε στην Αλβανία για να ανακοινώσει επίσημα τη δημιουργία του Φασιστικού Κόμματος το οποίο ιδρύθηκε στις 2 Ιουνίου. Ωστόσο, δεν έλαβε τον καταστατικό του χάρτη μέχρι τις 6 Ιουνίου και δε διέθετε οργανωμένη διεύθυνση και κεντρικό συμβούλιο μέχρι τον Μάρτιο του 1940.

### Ιταλική κυριαρχία

Το Φασιστικό Κόμμα της Αλβανίας θέσπισε νόμους που εμπόδιζαν τους Εβραίους να ενταχθούν σε αυτό και τους απέκλειε από επαγγέλματα όπως η εκπαίδευση. Αποτελούνταν από Αλβανούς και Ιταλούς που κατοικούσαν στην Αλβανία, και αποτελούσε κλάδο του Ιταλικού Φασιστικού Κόμματος (ιταλικά: Partito Nazionale Fascista‎ ή PNF), ενώ τα μέλη του έπρεπε να ορκιστούν πίστη στον Μουσολίνι. Όλοι οι Αλβανοί που υπηρετούσαν τους Ιταλούς κατακτητές ήταν υποχρεωμένοι να ενταχθούν στο κόμμα και έτσι αυτό έγινε το μοναδικό νόμιμο πολιτικό κόμμα στη χώρα.

Κατάλογος Γραμματέων
--------------------

**Γενικοί Γραμματείς του Αλβανικού Φασιστικού Κόμματος**

* 1939-1941 – Τεφίκ Μπόρια
* 1941-1943 – Τζουπ Καζάζι
* 1943 – Κολ Μπιμπ Μιρακάι

**Γενικοί Γραμματείς της Φρουράς της Μεγάλης Αλβανίας**

* 1943 – Μαλίτς Μπέη Μπουσάτι
* 1943 – Ετσρέμ Μπέη Λιμποχόβα

Παραπομπές
----------

1. ↑  Bideleux & Jeffries 2007, σελίδες 30–31.
2. 1 2  Fischer 1999, σελίδες 21–57.
3. ↑  Lemkin 2008, σελ. 99.
4. 1 2  Fischer 1999, σελ. 45.
5. ↑  Elsie 2012, σελ. 426.
6. ↑  Frank 2010, σελ. 97.
7. ↑  Fischer 1999, σελίδες 45–46.
8. ↑  Lemkin 2008, σελ. 102.
9. ↑  Bideleux & Jeffries 2007, σελ. 31.

Βιβλιογραφία
------------

* Bideleux, Robert· Jeffries, Ian (2007). *The Balkans: A Post-Communist History*. London: Routledge. ISBN 978-0-203-96911-3.
* Elsie, Robert (2012). *A Biographical Dictionary of Albanian History*. London: I.B.Tauris. ISBN 978-1-78076-431-3.
* Fischer, Bernd Jürgen (1999). *Albania at War, 1939–1945*. West Lafayette, Indiana: Purdue Research Foundation. ISBN 1-55753-141-2.
* Frank, Chaim (2010). Petersen, Hans-Christian· Salzborn, Samuel, επιμ. *Antisemitism in Eastern Europe: History and Present in Comparison*. Bern, Switzerland: Peter Lang. ISBN 978-3-631-59828-3.
* Lemkin, Raphael (2008). *Axis Rule in Occupied Europe*. Clark, New Jersey: The Lawbook Exchange. ISBN 978-1-58477-901-8.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 309824696

 |

 |